Totuși, graffiti-ul este interpretat de multe persoane ca o formă de vandalism. La data de 24 august 2022 a intrat în vigoare Legea numărul 260/2022 privind modificarea și completarea Legii numărul 61/1991 privind sancționarea faptelor de încălcare a unor norme de conviețuire socială a ordinii și liniștii publice. Astfel, potrivit articolului doi, alineatul 14, din Legea 260/2022, constituie contravenție "scrierea sau desenarea, fără drept, pe pereții clădirilor, pe garduri sau pe obiecte de folosință comună aflate în locuri publice, deteriorarea prin orice mijloc a acestora, precum și dezlipirea sau distrugerea, fără drept, a reclamelor, anunțurilor și afișelor legal expuse în locuri anume destinate". Cei care se abat de la lege riscă amenzi cuprinse între 3.000 și 6.000 de lei.
Graffiti din perspectiva artistului: Care este scopul?Este o delimitare fină între arta stradală și vandalism. Potrivit unui graffer constănțean, multe persoane confundă artiștii cu persoanele care doar își scriu numele, stângaci, pe clădiri sau desenează simboluri obscene. "Graffiti-ul este văzut ca un act de vandalism și distrugere asupra orașului pentru că în ziua de azi sunt destul de puțini grafferi care cu adevărat fac artă. Restul fac doar mâzgălituri", a spus graffer-ul, adăugând că "Adevărații grafferi sunt puși în aceeași oală cu copiii care desenează pe garduri".
Graffer-ul a mai specificat că artiștilor stradali le este greu să facă lucrări mai complexe, deoarece nu au susținere din partea cetățenilor: "Constănțenii au o părere proastă despre graffiti. Nu ai cum să faci un desen complex și frumos dacă oamenii cheamă poliția și aruncă cu ouă în tine, ei nu percep arta și în alte feluri".
Artiștii care practică graffiti își asumă două mari riscuri: distrugerea lucrărilor și amenzi din partea autorităților. Atunci când lucrările lor sunt acoperite cu var a doua zi, grafferii nu pierd doar timp, ci și bani. "Pentru un desen complex ai nevoie de ore bune și bani de investit în vopsea, însă tot efortul pe care îl depui poate dispărea peste noapte pentru că oamenii aleg să le șteargă", a informat graffer-ul.
Un tub mai ieftin de spray cu vopsea costă aproximativ 20 de lei, dar pentru ca lucrările să fie mai rezistente, unii artiști ajung să plătească și peste 100 de lei pe un singur tub de spray. În cazul markerelor cu vopsea, prețurile sunt cuprinse între aproximativ 15 și 50 de lei, în funcție de grosimea vârfului, dar și de cantitatea și de calitatea vopselei.
Între grafferi și autorități există tensiuni mari: "Relația cu autoritățile nu este deloc una bună, noi mergem pe premisa noastră, ei pe a lor. În momentul în care te prinde poliția, ori ești bătut, ori amendat", a declarat graffer-ul pentru "Cuget Liber".
Principalul criteriu prin care grafferii își aleg locurile unde să își expună arta este vizibilitatea acestora: "Ținta noastră principală este să facem desene în locurile cele mai des circulate, astfel să poată fi văzute din autobuz, mașină, sau la o simplă plimbare, de aceea majoritatea desenează prin centrul orașului".
Graffer-ul îi sfătuiește pe cei care au o pasiune pentru acest tip de artă și sunt la început de drum să nu deseneze pe instituții sau sedii publice: "Sfatul meu pentru începători? Vreți să faceți graffiti? Mergeți în locuri care nu aparțin nimănui, părăsite. Nu desenați pe instituții sau sedii publice".
Păreri împărțite în rândul cetățenilor
Sunt persoane cărora nu le plac desenele din spațiul public și ar dori ca acestea să rămână strict pe hârtie. "Dacă ai talent, exprimă-ți talentul în alt fel, dar nu pe blocuri. Apreciez talentul, dar nu așa. De ce să mâzgălești casa omului? Pe pereți îți arăți talentul?", a susținut o femeie care locuiește în centrul orașului, unul dintre locurile preferate de artiștii stradali.
Sunt și constănțeni care consideră că graffiti este o formă de artă și îl delimitează de vandalism: "Este o artă, unii chiar fac frumos, niște desene frumoase. Dar cei care își scriu numele pe toate gardurile reprezintă o mare rușine pentru Constanța", spune o femeie în vârstă, privind desenele din Portul Turistic Tomis. "Dacă este un desen realizat de cineva profesionist, îmi place, dacă este un nume pe perete, nu îmi place", a mai spus o elevă.
C.C., angajatul unui magazin cu materiale pentru artiști, susține că "arta stradală este artă stradală, iar să murdărim pereții este vandalism". El a mai spus că are o colaborare bună cu artiști stradali care "vin și cumpără cu sacul", însă sunt și copii care "vin cu părinții și atunci nu ai cum să le spui nu".
Sprayurile cu vopsea sunt periculoase în mâinile copiilor, nu doar pentru că aceștia pot vandaliza din joacă diferite clădiri, fără să știe că fac rău, dar se mai și pot răni cu ușurință, folosind sprayul în zone cu vânt puternic sau lângă foc deschis.